Sølle 19 sekunder. Så tæt var Aalborg Pirates på et nyt nederlag i kvartfinaleserien mod Herning Blue Fox. Havde de forsvarende mestre tabt søndagens kamp til midtjyderne, og dermed kommet bagud 0-2 i kampe i bedst-af-syv-serien, var der lang vej tilbage. Ja, kynikere ville måske hævde, at holdet havde været på halvvejs på vej på ferie. I stedet scorede Aalborgs Mikkel Højbjerg sæsonens hidtil vigtigste mål til 1-1. Et mål, der samtidig sendte kampen i overtid. Her kunne en anden af Pirates' danske forwards, Sebastian Brinkmann, så færdiggøre det opsigtsvækkende comeback med sejrsmålet til 2-1. Aalborg svarede altså igen med en sejr - og har nu udlignet til 1-1 i kampe. Samtidig er hjemmebanefordelen i serien tilbage på aalborggensiske hænder. Næste kamp i serien spilles på tirsdag i Bentax Isarena i Aalborg.

Referat:
Aalborg Pirates var tæt på at grave sig ned i et dybt hul i kvartfinaleserien mod Herning. Til sidst vendte det hele dog på hovedet i mestrenes favør.